Xi darba ngħaqqadhom. Mill-verżjoni Latvjana tal-monument tal-ħelsien imxejt fid-direzzjoni tad-distrett aktar kulturali ta' Riga, bi stil ta' bini li kien moda ftit iktar minn seklu ilu magħruf bħala Art Nouveau. Waqaft ħdejn il-katidral Ortodoss prinċipali ta' Riga, iddedikat lit-Twelid ta' Kristu. Kedda biex ħadt ritratt sura, għax kull darba beda jipparkja kowċ u ftit sekondi wara jiġi ieħor, imma fl-aħħar irnexxieli… Anki rnexxieli nidħol ġewwa mingħajr ma kien hemm ħadd jitlobni nħallas, u smajt u osservajt ċelebrazzjoni b'kant li qatt ma kont smajt bħalu mil-qassis Ortodoss, u total ta' xi tużżana xjuħ, in-nisa strettament bil-velu. Kienet esperjenza interessanti. Impressjonanti f'dan il-katidral, apparti t-tiżjin minn ġewwa, hija l-koppja miksija bid-deheb li jumejn wara, mill-bogħod u minn għoli ta' xi 15-il sular f'ġurnata xemxija kienet tispikka sew. Il-katidral Ortodoss jinsab f'park imsemmi Esplanade, li f'din il-ġurnata tax-xogħol ftit qabel Novembru diġà ħa aspett deżolat xitwi: Il-kwartieri tal-Art Nouveau jikkonsisti minn blokki ta' bini imponenti b'faċċati mżejnin bir-reqqa. Huwa d-distrett fejn ħafna pajjiżi għażlu li jkollhom l-ambaxxata tagħhom fil-Latvja. Xi eżemplari: Lura fil-ġnien ta' ħdejn il-belt l-antika, stajt nammira xogħlijiet tal-arti ħafna inqas pompużi minn oħrajn (x'aktarx mill-era Sovjetika) li ssib imxerrda f'diversi bnadi, f'postijiet ġeneralment ta' medda kbira fil-beraħ. Dawn, min-naħa l-oħra, huma fuq skala aktar umana, ħelwin ferm: U għaddejt għall-belt l-antika, iċ-ċentru storiku. Labirint mingħajr karozzi bi knejjes, pjazez u nies għaddejjin fuq xogħolhom jew jgħaddu ż-żmien bħali. Dis-sena Riga inzertat ukoll belt kapitali Ewropea tal-kultura. Id-Dar tal-Irjus is-Suwed: Parti mill-ħajt li kien idawwar il-belt fl-antik: Jana seta – bitħa tal-birra: Tħejjijiet għas-suq tal-Milied: It-Torri tal-Porvli: Il-Barrakki ta' Ġakobb: Il-Bieb l-Iżvediż: Hawnhekk waqaft nieħu tazza nbid ħelu msaħħan, gluhwein, biex intaffi ftit mill-kesħa: Il-Pjazza tal-Koppla, maħluqa bi twaqqigħ kontroversjali ta' djar antiki ftit wara l-indipendenza, bl-iskop li jinħoloq post fejn jistgħu jsir avvenimenti tal-miġemgħa: It-Tlett Aħwa, djar residenzjali tipiċi minn sekli differenti mibnijin maġenb xulxin. Mal-milja tas-snin il-faċċati tad-djar bdew jidjiequ… U ftit wara t-tlieta ta' waranofsinhar, ġurnata bis-sħab qrib l-aħħar t'Ottubru, f'Riga kien diġà beda jbexbex… [ikompli]